太古師彈琴示道輔
作者：沈遼
朝代：宋

paragraphs: 我卧南山正如夢，朝来欲過左史洞。
陽羡羽人惠相訪，三尺焦桐行自從。
山上赤日烈如火，洞裏石泉凝作凍。
揮手一奏離騷曲，促軫重作髙山弄。
巖下隱隱白雲生，松風泠泠幽鳥哢。
誰識襄陽魏夫子，緇衣遠來自崤雍。
身出重圍戰不死，振翼江南若孤鳯。
數日相從甘淡薄，不與人間同倥偬。
夫子能知琴中趣，不叱老夫無世用。
三人出洞日已斜，青山茫茫煙瞢瞢。